OBH 3652/1998.
Az állampolgári jogok országgyűlési biztosának jelentése
Előadó: dr. Kiss László

Az eljárás megindulása:
	A Pálhalmai Büntetés-végrehajtási Intézethez tartozó Sándorházai rabgazdaságban büntetését töltő elitélt panasszal fordult hozzám, mert a büntetés-végrehajtási intézetben nem biztosítottak a jogszabályban előírt fogvatartási feltételek. A zárkában húszan vannak elhelyezve, nem elegendő a mozgástér, nem kapnak takarító-, fertőtlenítő szereket, az elemi higiéniai feltételeket sem tartják be. Nem biztosítják számukra a naponkénti egy órás szabad levegőn tartózkodást. A zárkákban nincs semmilyen felszerelés (ülőke, asztal), az élelmet állva fogyasztják el. Az élelmet ragadós, felületesen elmosott csajkában kapják, minősége rossz. A bejelentés alapján az  1993. évi LIX. tv. 17. § (1) bekezdésére tekintettel vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jog:
Emberi méltósághoz való jog (Alk. 54. § (1) bek.)
Legmagasabb szintű testi és lelki egészséghez való jog (Alk. 70/D. § (1) bek.)

Alkalmazott jogszabályok:
1979. évi 11. törvényerejű rendelet a büntetések és az intézkedések végrehajtásáról
 21. § (1) Az elítélt emberi méltóságát tiszteletben kell tartani, nem lehet őt kínzásnak alávetni, kegyetlen, embertelen, megalázó bánásmódban részesíteni, rajta orvosi kísérletet vagy a beleegyezése nélkül tudományos vizsgálatot vagy kísérletet végezni.
36. § (1) Az elítélt jogosult
a) a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra;
45. § (5) Ha a büntetés-végrehajtási intézet az elítéltet átmenetileg nem tudja munkával foglalkoztatni, és az elítéltnek nincs letétben levő pénze, a büntetés-végrehajtási intézet gondoskodik az elítélt legfontosabb személyi szükségleteire fordítható összegről.
   
A vizsgálat megállapításai:
	A büntetések és az intézkedések végrehajtásáról szóló 1979. évi 11. törvényerejű rendelet 36. § (1) bekezdése szerint az elítélt jogosult a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra. A 45. § (5) bekezdése szerint, ha a büntetés-végrehajtási intézet az elítéltet átmenetileg nem tudja munkával foglalkoztatni, és az elítéltnek nincs letétben levő pénze, a büntetés-végrehajtási intézet gondoskodik az elítélt legfontosabb személyi szükségleteire fordítható összegről. 	
	A szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet 8. számú melléklete szerint a Bv. tvr. 45. §-a (5) bekezdésének a hatálya alá tartozó elítélt részére az intézet biztosítja az alapvető higiéniai cikkeket.
	Az elitéltek élelmezésére, tisztálkodására ugyanez a jogszabály tartalmaz rendelkezéseket. A részletes szabályokat a BV. Országos Parancsnok 0139/1998. (IK.Bv.Mell.4.) OP Intézkedése és az intézet házirendje tartalmazza. A konyhák üzemelésére a 9/1985. (X.23.) EüM-BkM. rendelet vonatkozik.
	A zárkában (lakóhelyiségben) elhelyezhető létszámot úgy kell meghatározni, hogy minden elítéltre legalább hat köbméter légtér, és férfi elítéltek esetén három négyzetméter, a fiatalkorúak, illetve a női elítéltek esetén három és fél négyzetméter mozgástér jusson. 
	A zárka és a lakóhelyiség berendezései, felszerelési tárgyai
1. Személyenként:
–  fekhely;
–  ülőke;
–  szekrény.
2. Közös használatra:
–  asztal;
–  hulladéktároló edény;
–  hamutartó;
–  lehetőség szerint rádió és televízió;
–  lábbeli tároló;
–  tükör;
–  lavór, söprű, szemetes lapát, felmosóruha.
	A Bv.intézetekben végrehajtott átfogó vizsgálat megállapítása szerint a fogvatartási körülményeket mindenütt a zsúfoltság jellemzi. Ezzel kapcsolatban az állampolgári jogok országgyűlési biztosa ajánlással élt az igazságügyi miniszterhez. 
	A panaszos kifogásainak egy része - zárkalétszám, külföldi bűnözőkkel való összezárás - nem orvosolható. A szabad levegőn tartózkodás, a higiéniai helyzet és a jogszabályban meghatározott egyéb ellátmány biztosításának ellenőriztetésére - figyelemmel a korábbi ajánlásokra - a Büntetés-végrehajtás Országos Parancsnokát kértem fel vizsgálat tartására.
	Megkeresésem alapján a Büntetés-végrehajtás Országos Parancsnoka vizsgálatot rendelt el az intézetben. A vizsgálat megállapította, hogy a panaszban leírtak megfelelnek a valóságnak, ezért az Országos Parancsnok levélben utasította az intézet parancsnokát a hiányosságok megszüntetésére. A tett intézkedésekről az intézet parancsnoka 1998. szeptember 30-án tesz jelentést.
	Az elhelyezés zsúfoltságán kívül az egyéb problémák orvoslásra kerültek. A zsúfoltság oka, hogy az 1260 személy befogadására alkalmas intézetben 1700 embert tartanak fogva. Emellett a halaszthatatlan felújítás miatt 8 db. 14 személyes zárkából a fogvatartottakat más zárkákban kellett elhelyezni. A parancsnok kezdeményezte az intézetben elhelyezettek számának csökkentését, a befogadások mérséklését.
	A büntetés-végrehajtás vezetőinek megállapításai megerősítették, hogy a Sándorházán fogvatartottak elhelyezési és ellátási körülményei sértik az elitélteknek az emberi méltósághoz és a legmagasabb szintű testi és lelki egészséghez fűződő alkotmányos jogait. Az alkotmányos jogok sérelmének megállapítása mellett - mivel a sérelmezett körülmények megjavítására  gyors intézkedések történtek és a panasz lényegének tekinthető problémákat orvosolták - ajánlást nem teszek, a vizsgálatot megszüntetem.	

Budapest, 1998. augusztus 19.

Gönczöl Katalin